b"\n_START_ARTICLE_\nJoel Quenneville\n_START_PARAGRAPH_\nJoel Norman Quenneville (s. 15. syyskuuta 1958 Windsor, Ontario) on kanadalais-yhdysvaltalainen j\xc3\xa4\xc3\xa4kiekkovalmentaja ja entinen ammattilaisj\xc3\xa4\xc3\xa4kiekkoilija, pelipaikaltaan puolustaja. H\xc3\xa4n on NHL-joukkue Florida Panthersin p\xc3\xa4\xc3\xa4valmentaja. Quenneville toimi vuosina 2008\xe2\x80\x932018 Chicago Blackhawksin p\xc3\xa4\xc3\xa4valmentajana, jonka aikana seura voitti kolmesti Stanley Cupin (2010, 2013 ja 2015).\n_START_SECTION_\nJuniorivuodet\n_START_PARAGRAPH_\nEnnen uraansa ammattilaiskiekkoilijana Quenneville pelasi vuodet 1975\xe2\x80\x931978 Windsor Spitfiresin riveiss\xc3\xa4 junioriliiga OMJHL:ss\xc3\xa4 (nyky\xc3\xa4\xc3\xa4n OHL). H\xc3\xa4nelle kertyi Spitfiresin paidassa kolmen kauden aikana yhteens\xc3\xa4 197 OMJHL:n runkosarjaottelua, joissa syntyi 229 tehopistett\xc3\xa4, 61 maalia ja 168 sy\xc3\xb6tt\xc3\xb6pistett\xc3\xa4. Eniten pisteit\xc3\xa4 h\xc3\xa4n ker\xc3\xa4si viimeisell\xc3\xa4 Spitfires-kaudellaan, kaudella 1977\xe2\x80\x931978, jolla h\xc3\xa4n teki 66:ssa pelaamassaan runkosarjaottelussa 103 tehopistett\xc3\xa4 (27 maalia ja 76 sy\xc3\xb6tt\xc3\xb6pistett\xc3\xa4), toiseksi eniten seuransa sis\xc3\xa4ll\xc3\xa4 Gerry Leroux'n j\xc3\xa4lkeen. Kauden j\xc3\xa4lkeen h\xc3\xa4net nimettiin OMJHL:n toiseen t\xc3\xa4hdist\xc3\xb6kent\xc3\xa4lliseen.\n_START_SECTION_\nNHL-ura\n_START_PARAGRAPH_\nQuenneville sai NHL-varauksen vuonna 1978, kun Toronto Maple Leafs varasi h\xc3\xa4net numerolla 21 NHL:n uusien pelaajien varaustilaisuuden toisella kierroksella. H\xc3\xa4n aloitti ammattilaisuransa samana vuonna ja pelasi ensimm\xc3\xa4isell\xc3\xa4 NHL-kaudellaan Maple Leafsin paidassa yhteens\xc3\xa4 61 runkosarjaottelua tehoin kaksi maalia ja yhdeks\xc3\xa4n sy\xc3\xb6tt\xc3\xb6pistett\xc3\xa4. Osa tulokaskaudesta sujui my\xc3\xb6s AHL-seura New Brunswick Hawksin riveiss\xc3\xa4, jossa h\xc3\xa4n pelasi kuusitoista ottelua tehden yksitoista tehopistett\xc3\xa4 (maali ja kymmenen sy\xc3\xb6tt\xc3\xb6pistett\xc3\xa4). _NEWLINE_Joulukuussa 1979, kesken kauden 1979\xe2\x80\x931980, Maple Leafs kauppasi Quennevillen ja Lanny McDonaldin Colorado Rockiesiin vaihdossa Pat Hickeyyn ja Wilf Paiementiin. Ensimm\xc3\xa4isell\xc3\xa4 kokonaisella Rockies-kaudellaan, 1980\xe2\x80\x931981, h\xc3\xa4n iski NHL-uransa parhaat tehot, kymmenen maalia ja 24 sy\xc3\xb6tt\xc3\xb6pistett\xc3\xa4 71:ss\xc3\xa4 runkosarjaottelussa. Vuonna 1982 Rockies muutti New Jerseyyn ja seuran nimeksi vaihtui New Jersey Devils. Samassa yhteydess\xc3\xa4 kaikkien Rockies-pelaajien, my\xc3\xb6s Quennevillen, pelaajaoikeudet siirtyiv\xc3\xa4t uudelle seuralle. Kes\xc3\xa4ll\xc3\xa4 1983, kolmen ja puolen Rockiesissa/Devilsiss\xc3\xa4 pelatun kauden j\xc3\xa4lkeen Quenneville kaupattiin Calgary Flamesiin yhdess\xc3\xa4 Steve Tambellinin kanssa vaihdossa Phil Russelliin ja Mel Bridgmaniin. Vain kaksi viikkoa Flames-kaupan j\xc3\xa4lkeen h\xc3\xa4nen pelaajaoikeutensa siirtyiv\xc3\xa4t Hartford Whalersille kaupassa, jossa Whalers sai lis\xc3\xa4ksi Richie Dunnin ja toiseen suuntaan matkasi Mickey Volcan._NEWLINE_Quenneville pelasi Whalersin riveiss\xc3\xa4 seitsem\xc3\xa4n kautta kuuluen seuran puolustuksen t\xc3\xa4rkeimpiin pelaajiin. H\xc3\xa4net valittiin kahdesti Hartfordin arvokkaimmaksi puolustajaksi, vuosina 1984 ja 1985, ja h\xc3\xa4n toimi seuran varakapteenina vuodesta 1984 vuoteen 1989. H\xc3\xa4n ylitti Whalers-vuosinaan kahdesti kahdenkymmenen pisteen rajan tehden enimmill\xc3\xa4\xc3\xa4n 25 tehopistett\xc3\xa4 (viisi maalia ja 20 sy\xc3\xb6tt\xc3\xb6pistett\xc3\xa4) kaudella 1985\xe2\x80\x931986. Samalla kaudella h\xc3\xa4n saavutti my\xc3\xb6s uransa parhaan lukeman plusmiinustilastossa, +21. _NEWLINE_Lokakuussa 1990 Whalers kauppasi Quennevillen pelaajaoikeudet Washington Capitalsille rahallista korvausta vastaan. Suurin osa NHL-kaudesta 1990\xe2\x80\x931991 kului h\xc3\xa4nelt\xc3\xa4 kuitenkin Capitalsin sijasta Baltimore Skipjacksin riveiss\xc3\xa4 AHL-liigassa. Hein\xc3\xa4kuussa 1991, ollessaan jo uransa ehtoopuolella, h\xc3\xa4n teki vapaana agenttina sopimuksen Toronto Maple Leafsin kanssa, mutta sen sijaan ett\xc3\xa4 olisi pelannut Leafsin NHL-miehist\xc3\xb6ss\xc3\xa4, h\xc3\xa4n toimi viimeisen pelikautensa ajan Toronton silloisen farmiseuran St. John's Maple Leafsin pelaaja-apuvalmentajana AHL:ss\xc3\xa4. Kauden p\xc3\xa4\xc3\xa4tteeksi h\xc3\xa4net nimettiin AHL:n toiseen t\xc3\xa4hdist\xc3\xb6kent\xc3\xa4lliseen. Quenneville lopetti pelaajauransa vuonna 1992._NEWLINE_Joel Quenneville pelasi NHL-uransa aikana yhteens\xc3\xa4 803 runkosarjaottelua (457 Whalersin paidassa), joissa syntyi 190 tehopistett\xc3\xa4, 54 maalia ja 136 sy\xc3\xb6tt\xc3\xb6pistett\xc3\xa4. Pudotuspelikokemusta h\xc3\xa4nelle kertyi yhteens\xc3\xa4 32:n ottelun verran, joissa h\xc3\xa4nelle merkittiin kahdeksan sy\xc3\xb6tt\xc3\xb6pistett\xc3\xa4. Rooliltaan Quenneville oli peliurallaan puolustava puolustaja ja h\xc3\xa4n on korostanut puolustuksen merkityst\xc3\xa4 my\xc3\xb6s my\xc3\xb6hemm\xc3\xa4ll\xc3\xa4 urallaan valmentajana.\n_START_SECTION_\nValmennusura\n_START_PARAGRAPH_\nLopetettuaan peliuransa Quenneville jatkoi viel\xc3\xa4 vuoden St. John\xe2\x80\x99s Maple Leafsin apuvalmentajana, mink\xc3\xa4 j\xc3\xa4lkeen h\xc3\xa4n siirtyi AHL-seura Springfield Indiansin p\xc3\xa4\xc3\xa4valmentajaksi. H\xc3\xa4n valmensi Indiansia yhden kauden johdattaen seuran pudotuspeleihin, joissa seuran taival katkesi jo ensimm\xc3\xa4isell\xc3\xa4 kierroksella tappioon Adirondack Red Wingsi\xc3\xa4 vastaan. _NEWLINE_Ty\xc3\xb6sulun lyhent\xc3\xa4m\xc3\xa4ll\xc3\xa4 NHL-kaudella 1994\xe2\x80\x931995 Quenneville alkoi ty\xc3\xb6skennell\xc3\xa4 NHL-seura Quebec Nordiquesin apuvalmentajana p\xc3\xa4\xc3\xa4valmentaja Marc Crawfordin alaisuudessa. Quenneville oli ty\xc3\xb6skennellyt Crawfordin johtamassa valmennusryhm\xc3\xa4ss\xc3\xa4 aiemmin my\xc3\xb6s St. John\xe2\x80\x99sissa. H\xc3\xa4n oli voittamassa Colorado Avalanchen (Nordiques siirtyi Denveriin vuonna 1995) apuvalmentajana Stanley Cupia vuonna 1996. _NEWLINE_Quenneville aloitti my\xc3\xb6s kauden 1996\xe2\x80\x931997 Avalanchen penkin takana, mutta kauden puoliv\xc3\xa4liss\xc3\xa4 h\xc3\xa4net palkattiin St. Louis Bluesin p\xc3\xa4\xc3\xa4valmentajaksi. H\xc3\xa4n jatkoi Bluesin per\xc3\xa4simess\xc3\xa4 seitsem\xc3\xa4n vuoden ajan johdattaen seuran seitsem\xc3\xa4sti pudotuspeleihin, parhaimmillaan l\xc3\xa4ntisen konferenssin finaaleihin kaudella 2000\xe2\x80\x932001. Kaudella 1999\xe2\x80\x932000 Quenneville johdatti Bluesin sen ensimm\xc3\xa4iseen Presidents\xe2\x80\x99 Trophyn voittoon. Palkinto annetaan vuosittain sille seuralle, joka on saavuttanut eniten pisteit\xc3\xa4 NHL:n runkosarjassa. Kes\xc3\xa4kuussa 2000 Quenneville itse voitti NHL:n vuoden valmentajan palkinnon Jack Adams Awardin. _NEWLINE_Quennevillen aika Bluesissa p\xc3\xa4\xc3\xa4ttyi helmikuussa 2004, kesken kauden 2003\xe2\x80\x932004, irtisanomiseen aiempiin vuosiin n\xc3\xa4hden heikon alkukauden j\xc3\xa4lkeen. Muutama kuukausi my\xc3\xb6hemmin h\xc3\xa4net nimettiin Colorado Avalanchen uudeksi p\xc3\xa4\xc3\xa4valmentajaksi Tony Granaton tilalle. H\xc3\xa4n valmensi Avalanchen ensimm\xc3\xa4isell\xc3\xa4 kaudellaan seuran p\xc3\xa4\xc3\xa4valmentajana, ty\xc3\xb6sulun j\xc3\xa4lkeisell\xc3\xa4 kaudella 2005\xe2\x80\x932006, pudotuspelien toiselle kierrokselle, jolla tie katkesi tappioon Mighty Ducks of Anaheimia vastaan. Seuraavalla kaudella Colorado j\xc3\xa4i pudotuspelien ulkopuolelle, mutta j\xc3\xa4lleen kaudella 2007\xe2\x80\x932008 Colorado ylsi pudotuspelien toiselle kierrokselle h\xc3\xa4viten Detroit Red Wingsille. Kauden j\xc3\xa4lkeen Coloradon toimitusjohtaja Fran\xc3\xa7ois Gigu\xc3\xa8re ilmoitti, ettei Quenneville jatka joukkueen valmentajana, mihin vaikutti muun muassa erimielisyydet joukkueen pelityylist\xc3\xa4._NEWLINE_Syyskuussa 2008 Quenneville siirtyi Chicago Blackhawksin palkkalistoille joukkueen kykyjenetsij\xc3\xa4ksi. Lokakuussa h\xc3\xa4nest\xc3\xa4 tuli Chicagon uusi p\xc3\xa4\xc3\xa4valmentaja. H\xc3\xa4n korvasi Denis Savardin. Quenneville on valmentanut Blackhawksin kolmesti Stanley Cupin voittoon, kausina 2009\xe2\x80\x932010, 2012\xe2\x80\x932013 ja 2014\xe2\x80\x932015. Blackhawks irtisanoi Quennevillen kauden 2018\xe2\x80\x932019 alkuvaiheilla, kun joukkue ei ollut menestynyt riitt\xc3\xa4v\xc3\xa4n hyvin._NEWLINE_Florida Panthers palkkasi Quennevillen p\xc3\xa4\xc3\xa4valmentajakseen kaudella 2019\xe2\x80\x932020.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nJoel Quenneville on naimisissa ja h\xc3\xa4nell\xc3\xa4 on vaimonsa kanssa kolme yhteist\xc3\xa4 lasta, nimilt\xc3\xa4\xc3\xa4n Dylan, Lily ja Anna."